Klopjag op Gupta-eiendomme in IndiëAjay en Atul Gupta (Foto: ANA) Belastinginspekteurs in Indië het Dinsdag ŉ klopjag uitgevoer op eiendomme wat aan die Gupta-familie behoort, in verband met die vermoede dat hulle geld na hul land van oorsprong terugbring, het ŉ beampte gesê. Volgens Times of India het Amrendra Kumar, ŉ senior inkomstebelastingbeampte in Uttar Pradesh, Indië, gesê die Gupta-broers, Ajay, Atul en Rajesh, word daarvan verdink dat hulle maniere vind om “onwettige geld”, wat hulle oorsee verdien het, na Indië te bring. Volgens Reuters het Kumar tydens ŉ telefoniese onderhoud gesê hy is betrokke in die klopjag wat omstreeks 07:00 begin het en steeds voortduur. Indiese beamptes het die klopjagte uitgevoer op Gupta-eiendomme in Saharanpur in Uttar Pradesh en die nabygeleë Dehradun, asook een van hul kantore in die hoofstad, New Delhi, aldus Kumar. “Hulle het geld op allerhande onwettige manier bekom. Ons wil dié bewerings ondersoek,” het hy gesê. Die drie Gupta-broers het in die vroeë 1990’s na Suid-Afrika gekom en ŉ handelsryk gevestig van rekenaars tot mynbou en die mediabedryf. Die Suid-Afrikaanse Polisiediens het verlede maand ook klopjagte uitgevoer op Gupta-eiendomme in Johannesburg, as deel van ŉ ondersoek oor hul bedrywighede. Suid-Afrika se hoofstaatsaanklaer het gesê Ajay Gupta, die oudste broer, is ŉ “voortvlugtige van geregtigheid” nadat hy versuim het om by ondersoekbeamptes aan te meld. Dit is nie duidelik waar die broers hulself bevind nie. Volgens die African News Agency was hulle nie ten tyde van die klopjagte in Indië nie. ŉ Hoofregter in Suid-Afrika sal ondersoek instel of die Guptas onregmatig invloed wou uitoefen in die aanstelling van ministers en of hulle onwettig staatstenders bekom het. Pres. Cyril Ramaphosa het gesê die stryd teen korrupsie is ŉ prioriteit. Daar is aanduidings dat korrupsieaanklagte teen sy voorganger, Jacob Zuma, weer ingestel kan word.